РЕПУБЛИКА СРБИЈА ПРЕДЛОГ

НАРОДНА СКУПШТИНА

Одбор за заштиту животне средине

Б е о г р а д

ПРЕДСЕДНИК НАРОДНЕ СКУПШТИНЕ

На основу члана 157. став 6. и члана 161. став 1. Пословника Народне скупштине (''Службени гласник РС'', број 52/10), Одбор за заштиту животне средине подноси на ПРЕДЛОГ ЗАКОНА О ИЗМЕНАМА И ДОПУНАМА ЗАКОНА О ЗАШТИТИ ЖИВОТНЕ СРЕДИНЕ следеће амандмане:

АМАНДМАН I

Члан 15. Предлога закона, којим се додаје назив члана 75а и члан 75a, мења се и гласи:

„Контрола достављања података и контрола тачности достављених података за Национални регистар извора загађивања

Члан 75а

Агенција за заштиту животне средине, самостално или у сарадњи са надлежном инспекцијском службом, врши контролу достављања података за Национални регистар извора загађивања животне средине и контролу тачности достављених података.

Агенција иницира покретање прекршајних поступака против обвезника извешта-вања за Национални регистар извора загађивања, који нису доставили потребне податке, нису доставили потребне податке на прописан начин и у законском року, или су доставили нетачне податке.”

О б р а з л о ж е њ е

У Предлогу измена и допуна закона у члану 75а. предвиђено је да је Агенција за заштиту животне средине, у складу са Законом о министарствима, надлежни орган задужен за прикупљање података o комуналном и индустријском загађивању у оквиру Националног регистра извора загађивања. У циљу ефикаснијег прикупљања података од стране Агенције, предложено је овлашћење да она може да иницира покретање прекршајног поступка против оператера који нису доставили тражене податке, односно, нису доставили потребне податке на прописан начин и у законском року, или су доставили нетачне податке. Предлог је дат у циљу обезбеђивања тачних и прецизних података за Национални регистар извора загађивања.

АМАНДМАН II

Члан 28. Предлога закона мења се и гласи:

„ Члан 28.

У члану 116. став 1. у тачки 1) речи: „(члан 15. став 1)” замењују се речима: „(члан 15. став 3);”.

После тачке 3) додају се тачке 3а) и 3б), које гласе:

„3а) не донесе акциони план за постепено достизање граничних вредности емисије загађујућих материја у воде и у њему не утврди рокове за њихово постепено достизање (члан 23. став 3);

3б) не поступа у складу са акционим планом за постепено достизање граничних вредности емисије загађујућих материја у воде (члан 23. став 3);“.

Тачка 5) мења се и гласи:

„5) прекогранични промет примерака дивље флоре и фауне (увоз, извоз, унос, износ, поновни извоз) и њихових развојних облика и делова врши без дозволе, односно исправе коју издаје Министарство (члан 28. став 2);”.“

О б р а з л о ж е њ е

У Предлогу измена и допуна закона, у члану 3, предвиђено је да надлежни орган не може издати одобрење за коришћење природних ресурса, без сагласности на пројекат заштите и санације животне средине током и после коришћења природног ресурса. У члану 116. став 1. тачка 1) важећег закона, прописано је да ће се новчаном казном од 1.500.000 до 3.000.000 динара казнити се за привредни преступ правно лице ако користи природне ресурсе или добра, без сагласности Министарства (члан 15. став 1). У члану 116. став 1. тачка 1) позивање на став материјалне одредбе треба уподобити са одговарајућим ставом у тој материјалној одредби (члан 15.став 3). Прихватањем амандмана, извршиће се међусобно усклађивање одредаба закона.

Предлогом закона у члану 7. став 2. прописано је да се прекогранични промет врши на основу дозволе, односно исправе коју издаје Министарство као надлежни орган државне управе за спровођење потврђених међународних уговора о прекограничном промету заштићених дивљих врста флоре и фауне. У члану 116. став 1. тачка 5) позивање на став материјалне одредбе треба уподобити са одговарајућим ставом у тој материјалној одредби. Прихватањем амандмана, извршиће се међусобно усклађивање одредаба закона.

АМАНДМАН III

Члан 30. Предлога закона мења се и гласи:

„Члан 30.

У члану 117а став 1. у тачки 1) речи: „(члан 15. став 1)” замењују се речима: „(члан 15. став 3);”.

После тачке 3) додају се тач. 3а) и 3б), које гласе:

„3а) не донесе акциони план за постепено достизање граничних вредности емисије загађујућих материја у воде и у њему не утврди рокове за постепено достизање граничних вредности (члан 23. став 3);

3б) не поступа у складу са акционим планом за постепено достизање граничних вредности емисије загађујућих материја у воде (члан 23. став 3);”.

Тачка 5) мења се и гласи:

„5) прекогранични промет примерака дивље флоре и фауне (увоз, извоз, унос, износ, поновни извоз) и њихових развојних облика и делова врши без дозволе, односно исправе коју издаје Министарство (члан 28. став 2);”.

После тачке 16) додаје се тачка 16а), која гласи:

„16а) не достави Министарству и Агенцији за заштиту животне средине податке из члана 90г став 3. овог закона;”.“

О б р а з л о ж е њ е

Предлогом закона, у члану 3, предвиђeно је да надлежни орган не може издати одобрење за коришћење природних ресурса, без сагласности на пројекат заштите и санације животне средине током и после коришћења природног ресурса. У члану 117а став 1. тачка 1) важећег закона прописано је да ће се новчаном казном од 250.000 до 500.000 динара казнити за прекршај предузетник ако користи природне ресурсе и добра, без сагласности Министарства (члан 15. став 1). У члану 116. став 1. тачка 1) позивање на став материјалне одредбе треба уподобити са одговарајућим ставом у тој материјалној одредби (члан 15.став 3). Прихватањем амандмана извршиће се међусобно усклађивање одредаба закона.

Предлогом закона, у члану 7. став 2, прописано је да се прекогранични промет врши на основу дозволе, односно исправе коју издаје Министарство као надлежни орган државне управе за спровођење потврђених међународних уговора о прекограничном промету заштићених дивљих врста флоре и фауне. У члану 117a став 1. тачка 5) позивање на остав материјалне одредбе треба уподобити са одговарајућим ставом у тој материјалној одредби. Прихватањем амандмана извршиће се међусобно усклађивање одредаба закона.

АМАНДМАН IV

Члан 32. Предлога закона мења се и гласи:

„Члан 32.

 У члану 120. став 1. тачка 2) мења се и гласи:

„2) изда сагласност на пројекат санације и ремедијације који је израђен супротно прописаној садржини пројеката санације и ремедијације, без спровођења прописаног поступка за давање сагласности на пројекат, супротно прописаним условима за давања сагласности на пројекат, као и без прописане документације која се подноси уз захтев за давање сагласности (члан 16);”.

Тачка 4) мења се и гласи:

„4) изда дозволу, односно исправу без прописане документације или не води регистар издатих дозвола на прописан начин (члан 28); ”

 Тачка 7) брише се.

Тачка 8) мења се и гласи:

„8) не води евиденцију издатих потврда ради укључивања у систем EMAS (члан 44. став 9.); ”.

Тачка 9) брише се.

После тачке 11) додаје се тачка 11а), која гласи:

„11а) не донесе акциони, односно санациони план (члан 68); ”

Тачка 16) мења се и гласи:

„16) не поступа у складу са чл. 78, 80. и 81. овог закона;ˮ

После тачке 16) додају се тач. 16а) и 16б), које гласе:

„16а) не достави Министарству и Агенцији за заштиту животне средине податке из члана 90г став 3. овог закона;

16б) не достави извештај из члана 100. став 4. овог закона.”“

О б р а з л о ж е њ е

Предлог је дат у циљу усаглашавања са обавезом садржаном у материјалној одредби у члану 4. Предлога закона. Чланом 4. Предлога закона измењен је члан 16. важећег закона који је прописивао правни основ за методологију за израду пројеката санације и ремедијације. Чланом 4. Предлога закона, уместо методологије, садржан је правни основ за прописивање садржине пројеката санације и ремедијације, поступак и услови давања сагласности на пројекат, као и документација која се подноси уз захтев за давање сагласности важећег закона. Прихватањем амандмана, извршиће се међусобно усклађивање одредаба закона. Предлог је дат у циљу међусобног усклађивања одредаба закона и постизања прецизности у позивању у погледу санкционисања материјалних одредаба садржаних у члану 7. Предлога закона. Прихватањем амандмана извршиће се међусобно усклађивање одредаба закона. Имајући у виду наведене измене, амандманом је предложена измена члана 120. став 1. Закона.

 ПРЕДСЕДНИК ОДБОРА

 др Бранислав Блажић